ขายตั๋วเครื่องบินราคาถูก แต่ไม่มีตั๋วให้ เป็นความผิดทางแพ่งหรืออาญา?
สวัสดีท่านผู้อ่านทุกท่านครับ สัปดาห์นี้มีเรื่องที่น่าสนใจเกี่ยวกับการหลอกขายตั๋วเครื่องบินราคาถูก แต่เมื่อถึงเวลาที่จะต้องขึ้นเครื่อง กลับติดต่อคนขายตั๋วเครื่องบินไม่ได้ หรือไม่มีตั๋วเครื่องบินให้ โดยอ้างเหตุผลต่างๆนานา มีผู้เสียหายหลงเชื่อประมาณ 300 ราย สร้างความเสียหายหลายสิบล้านบาท ผู้เสียหายจึงรวมตัวกันไปร้องทุกข์กล่าวโทษต่อพนักงานสอบสวนหลายท้องที่ ขณะนี้คดีอยู่ระหว่างรวบรวมพยานหลักฐานและแจ้งข้อกล่าวหาให้ผู้ต้องหาทราบต่อไป ,ประเด็นของคดีนี้มีความน่าสนใจ เนื่องจากการกระทำใดจะเป็นความผิดฐานฉ้อโกงได้นั้น ต้องพิจารณาพฤติการณ์เป็นสำคัญ จึงจะพิสูจน์เจตนาของผู้กระทำความผิดได้อย่างชัดเจน หากพยานหลักฐานไม่เพียงพอแล้ว การกระทำดังกล่าวอาจจะเป็นเพียงความผิดทางแพ่งเท่านั้น ,การหลอกลวงอันเป็นความผิดฐานฉ้อโกง ตามประมวลกฎหมายอาญา มาตรา 341 มีสองลักษณะ คือ หลอกลวงผู้อื่นด้วยการแสดงข้อความอันเป็นเท็จ หรือปกปิดข้อความจริงซึ่งควรบอกให้แจ้ง ,ดังนั้น หากพฤติการณ์ของผู้ต้องหามีลักษณะหลอกลวง เช่น ในขณะที่ตกลงซื้อขายตั๋วเครื่องบินนั้น ผู้ขายรู้ตัวดีว่า ไม่สามารถหาตั๋วเครื่องบินให้กับผู้ซื้อได้ แต่กลับรับเงินจากผู้ซื้อไว้ เป็นต้น หรือปกปิดข้อความจริง ซึ่งควรบอกให้แจ้งหรือชัดเจน เช่น ในขณะที่ตกลงซื้อขายตั๋วเครื่องบินนั้น ผู้ขายให้ข้อมูลกับผู้ซื้อเพียงด้านเดียว เพื่อจะสนับสนุนการขายของตนเอง โดยที่ปกปิดข้อมูลสำคัญเกี่ยวกับวิธีการที่จะได้ตั๋วเครื่องบินราคาถูกมาขายให้กับผู้ซื้อ ซึ่งถือเป็นข้อมูลประกอบการตัดสินใจของผู้ซื้อด้วย และหากผู้ซื้อทราบข้อมูลดังกล่าวอาจจะตัดสินใจไม่ซื้อตั๋วเครื่องบินกับผู้ต้องหา เนื่องจากมีความเสี่ยงที่จะไม่ได้ตั๋วเครื่องบิน เป็นต้น ,เมื่อการกระทำของผู้ต้องหาครบองค์ประกอบความผิดฐานฉ้อโกงแล้ว สิ่งที่ควรพิจารณาต่อไป คือ การกระทำดังกล่าวเป็นความผิดฐานฉ้อโกง ตามประมวลกฎหมายอาญา มาตรา 341 หรือเป็นการฉ้อโกงประชาชน ตามประมวลกฎหมายอาญา มาตรา 343 เนื่องจากมีพฤติการณ์หลอกลวงที่แตกต่างกัน อายุความ อัตราโทษแตกต่างกัน ศาลที่มีอำนาจพิจารณาพิพากษาคดีก็แตกต่างกันด้วย ,หากพิจารณาตามเนื้อข่าวที่อ้างว่ามีการหลอกขายตั๋วเครื่องบินในราคาถูกกว่าราคาปกติ สังเกตได้ว่าจำนวนเงินที่ซื้อตั๋วกับจำนวนเงินที่ระบุไว้ที่หน้าตั๋วแตกต่างกันเป็นจำนวนมาก เช่น ราคาที่ซื้อตั๋วเครื่องบินเป็นเงิน 12,000 บาท แต่ราคาที่ระบุไว้ที่หน้าตั๋วเครื่องบินกลับมีราคา 40,000 บาท ซึ่งแสดงให้เห็นชัดเจนว่ามีความผิดปกติ และไม่สามารถจะทำได้ แม้สายการบินเองก็ไม่สามารถที่จะลดราคาได้มากขนาดนี้ เว้นแต่จะมีช่วงโปรโมชั่นของสายการบินเอง ,การแสดงข้อความอันเป็นเท็จต่อประชาชนในความผิดฐานฉ้อโกงประชาชนตาม ป.อ. มาตรา 343 ถือเอาเจตนาแสดงข้อความอันเป็นเท็จต่อประชาชนเป็นสำคัญ อันมีลักษณะเป็นการหลอกลวงทั่วไป มิได้มุ่งหมายเจาะจงหลอกลวงคนใดคนหนึ่งเป็นพิเศษ เมื่อพิจารณาจากการขายตั๋วเครื่องบินราคาถูกก็มิได้มีเจตนาเจาะจงหลอกลวงผู้หนึ่งผู้ใดเป็นพิเศษเช่นกัน ขึ้นอยู่กับว่า ใครทราบข่าวเรื่องขายตั๋วราคาถูกแล้ว จะติดต่อขอซื้อตั๋วจากผู้กระทำความผิด หรือตัวแทนของผู้กระทำความผิด ดังนั้น พฤติการณ์ของผู้กระทำความผิดจึงเป็นการฉ้อโกงประชาชนแล้ว มีโทษจำคุกไม่เกิน 5 ปี หรือปรับไม่เกิน 1 แสนบาท หรือทั้งจำทั้งปรับ ,นอกจากนี้ ความผิดฐานฉ้อโกงประชาชนมิได้ยึดถือจำนวนของผู้ที่ถูกหลอกลวงเป็นสำคัญ เมื่อพฤติการณ์ของผู้กระทำความผิดเป็นการฉ้อโกงประชาชนแล้ว แม้จะมีผู้เสียหายเพียงแค่รายเดียวก็ตาม ผู้กระทำความผิดย่อมต้องรับโทษฐานฉ้อโกงประชาชนได้ ,ความผิดฐานฉ้อโกงประชาชนตาม ป.อ. มาตรา 343 มิใช่ความผิดต่อส่วนตัว แม้ผู้เสียหายทั้งสิบเอ็ดถอนคำร้องทุกข์แล้ว สิทธินำคดีอาญามาฟ้องในความผิดฐานนี้ก็ยังไม่ระงับไป ,สุดท้ายนี้ หากท่านประสงค์จะซื้อสินค้าหรือบริการใดๆ ก็แล้วแต่ที่มีราคาถูกผิดปกติ ควรจะสอบถามข้อมูลให้ชัดเจนถึงการได้มาหรือสาเหตุที่ทำให้สินค้าหรือบริการมีราคาถูกกว่าราคาปกติหรือราคาท้องตลาด เพื่อเป็นข้อมูลในการตัดสินใจของท่าน และป้องกันไม่ให้ท่านตกเป็นเหยื่อด้วยครับ ,สำหรับท่านที่มีคำถามข้อสงสัยเกี่ยวกับเรื่องกฎหมายและต้องการความช่วยเหลือ หรือมีเรื่องราวดีๆ อยากแบ่งปันประสบการณ์ เมลมาหาผมได้ที่ คุยกับคนดัง ,talktoceleb@trendvg3.com, ได้เลยครับ ,Facebook: ,ทนายเจมส์ LK, 
ความผิดฐานฉ้อโกงประชาชนมิได้ยึดถือจำนวนของผู้ที่ถูกหลอกลวง หากพฤติการณ์ของผู้กระทำความผิดเป็นการฉ้อโกงประชาชนแล้ว แม้จะมีผู้เสียหายเพียงแค่รายเดียว ย่อมเป็นความผิดฐานฉ้อโกงประชาชนได้
ตั๋วเครื่องบิน,ทนายเจมส์,คนดังนั่งเขียน,หลอกขายตั๋วเครื่องบิน,ราคาถูก,ฉ้อโกง,กฎหมาย,กฏหมาย